Cesarhanmun/geonobi-data huggingface dataset:
地名: 星州 (慶尚道, 牧)
年: 1598.0

○丙戌/上幸祖總兵所館, 接見。 摠兵曰: "兵馬未得多帶, 只有家丁百餘名, 而別無所成之功, 而徒多擾害, 未安。" 上曰: "豈有擾害之事? 李提督前者率兵, 拯濟小邦, 小邦之至今保存者, 全賴此也。 今聞戰沒。 小邦上下孰不痛慘? 今弟亦沒於陣中云, 尤極驚慟。" 摠兵曰: "爲臣子者, 死於國事, 乃是職分內事, 馬革裹尸, 亦是男子之願。 奈何國王言之至此? 多謝。 前日遼東
              㺚子, 出來久屯, 軍門令俺往防, 俺來此矣, 今則㺚虜已去。 經理以爲: ‘星州等處, 李摠兵亦戰亡, 無所倚賴。’ 令俺南下。 當歇馬四五日, 更爲南下矣。" 上曰: "當初多蒙大人之德, 至今保存。 今又南下云, 不知言喩。" 摠兵曰: "旣爲臣子, 勤苦何傷? 但陪臣朴承宗及通官等, 同往星州、尙州、草溪等處, 備嘗艱苦。 其處鹽醬亦無, 其苦如何? 今將更爲南下, 請施賞。" 上曰: "皆是職分內事, 有何功勞? 然大人有命, 當參酌施之。" 上問承旨曰: "摠兵接伴使, 亦有施賞之規乎? 考前例爲之。" 摠兵曰: "時未了事, 此正用人之秋也。 俺留防海印寺等處, 故倭不得犯。 設若不如是, 如糧餉必多散失矣。 率軍摠兵之接伴, 皆蒙賞典, 俺則以原任摠兵之故, 陪臣尙未蒙賞。 今若不施, 欠面多矣。" 上曰: "當參酌依命。" 摠兵曰: "陪臣、通官則勤苦多矣。 伶俐小通事, 定送何如? 前給定給理馬, 非但我馬, 軍中之馬有病, 則治之甚好。 然無藥, 亦欲得之耳。" 上曰: "當依命。" 摠兵曰: "蔚山之戰, 所騎馬中丸, 家丁之馬, 亦多散失, 如身上羊皮衣等物, 亦轉賣, 貿馬以來矣。 然皆駑疲, 不合於戰用。 朝聞陪臣之言, 則國王送馬於俺, 受之未安。" 上曰: "聞大人失馬, 故馬雖駑, 表情而已。 如是言之, 惶恐。" 摠兵曰: "無馬, 給之則當騎往戰陣。 若故失則已, 生則可牽還矣。 而獨給於俺, 受之未安。" 上曰: "大人以小邦事出來, 麾下之人多失馬云。 欲盡給, 而以軍門之令, 方備馬, 不得一一備送。 大人無馬, 則表情矣, 如是言之, 惶恐。" 請行茶。 上以李副摠、擺遊擊、楊遊擊死亡悲慘事, 令通官, 措辭告之, 摠兵曰: "多勞國王掛心。 男子以死爲榮。 況朝廷臣子, 死於國事, 亦幸矣。 過念至此, 多謝。" 將擺酒之際, 摠兵曰: "多謝。 舍(第)
                〔弟〕
              死於兵事, 軍卒亦多死亡。 雖曰天數, 飮酒未安。" 上顧謂承旨曰: "何以爲對?" 左右曰: "此言禮也。 强請未安。" 李廷龜曰: "以杯盤則不敢, 而立行一杯之意, 措辭請之何如?" 上以此意更請, 摠兵曰: "雖死於病, 尙不可忍。 此則死於兵, 慘不能飮。 願飮茶。" 仍拭淚。 上曰: "聞大人之言, 不勝慘然。" 請茶, 曰: "惟命。" 茶訖, 上呈禮單, 摠兵曰: "國王厚意, 前旣屢受。 今只領帖。 多謝。" 上再請, 摠兵固辭。 上曰: "大人前, 雖未可再進, 願分諸左右家丁。" 答曰: "多謝。 若可受, 則豈不受乎?" 上曰: "不敢更煩。" 遂作揖而出, 還宮。 摠兵卽來謝, 上出迎上殿。 摠兵曰: "今日來臨陋地, 且令陪臣、通官, 遠路伺候, 請拜謝。" 上曰: "不敢。" 摠兵曰: "禮當拜謝, 而天暑恐勞尊體, 請作揖。" 乃相揖。 上曰: "來顧陋地, 請作拜以謝。" 總兵曰: "不敢。" 乃相揖, 就座行茶。 摠兵進禮單曰: "自壬辰出來, 多有擾害之事, 而行李盡送, 無可表情。 此物誠薄, 只表微意。" 上曰: "大人盛禮, 不敢當。 領帖則亦領盛意, 惶恐敢辭。" 摠兵固請, 上曰: "大人之賜, 不敢不受。 多謝。" 摠兵告辭曰: "不過四五日, 當南下。 必致久闊, 請行辭拜。" 上曰: "不敢。 大人爲小邦事遠來, 而地方殘破, 事不稱情, 惶恐。" 摠兵曰: "別無所成之功, 而徒有擾害之事, 不勝惶恐。" 上呈禮單曰: "薄物表情。" 摠兵辭不受。 上曰: "大人前, 不敢再請。" 顧左右, 摠兵曰: "只受紙地筆墨。" 仍曰: "欲拜辭, 而恐勞國王, 請作揖。" 上曰: "大人初到平壤示威, 故兇賊不得逼迫, 西路天兵, 因而大擧。 小邦之得有今日, 皆是大人之賜。 多謝。" 摠兵曰: "平壤之事, 國王不言, 故不敢言矣。 其時不知山川險夷。 人言倭奴數三千, 意謂率三千兵馬, 足以討之, 輕入矣。 若知形勢, 則可住二三日, 整治而後擊之。 不量事勢, 而孤軍輕敵, 致有敗衂, 每爲慙赧。 今日國王反致垂謝之言, 尤爲惶恐。" 上曰: "當初小邦, 亦不知賊勢矣。 雖未得盡勦, 大示天威, 多謝。" 摠兵曰: "今日言及, 敢詳言矣。 李提督接戰時, 俺自南門入, 斬獲三十餘級, 家丁死傷, 亦三十餘名。 俺爲貴邦事, 無不用心矣。" 上曰: "大人爲小邦事, 軫念至此, 多謝。" 總兵遂作揖而出。

○癸巳/經理都監郞廳, 以右議政意, 啓曰: "昨日臣因鄭起龍所送晋州人
              姜雄一說稱, 措辭爲稟帖, 今日早門呈納, 則經理招臣謂曰: ‘豈以我招來朱元禮, 而疑我有他計, 欲決速爲一擧耶? 我則斷無此意思。 但必過江去, 方得殺他, 過江而天下雨, 則怎麿處?’ 仍出哨探唐官等(盡)
                〔畫〕
              出晋、泗道路及賊營形勢曰: ‘永城距星州, 二百十餘里, 輕兵進入, 如有遭雨斷路之患, 極可虞也。 今中路, 大將還下來。 無將而欲有所爲, 亦難矣。’ 仍笑曰: ‘國王理政好了。 不謹査船, 戶部卽拿監云, 如是振作責礪甚好。 但無用之人, 監之而已, 不爲愼擇, 則職事不得辦。 我前日說此時用人爲急。 國王須着吏曹, 選用人才, 各部官有不幹事的, 先處吏曹, 事可了矣。 君德貴在剛明, 申飭銓選, 如古之善將, 然後各官得人, 而庶事理矣。 星州近處有閑住官等, 多納義糧補餉。 此人等速査論賞。 醴泉人至具書, 請留天兵, 義城人民, 又將酒肉扇把各樣, 東西來接天兵。 於此可見人心如一家, 可以幹得事矣。’ 臣辭出, 招朱元禮、李大諫, 來問倭情, 令旗皷, 送監于牢獄。 又招臣謂曰: ‘卽監朱元禮如何?’ 臣答稱: ‘天下大計, 都在老爺, 細商量。 小的只仰勝算。 但朱元禮則不可放他回去。’ 經理說道: ‘朱元禮來此, 外間必不知作何處置。 我今監了, 一以鎭定人心, 一以査問倭中實情。 倭若眞實退去, 則我帶倭前進, 若瞞我而不以賊實情告之, 則當送天朝砍頭。 要時羅我亦欲拿來, 如何?’ 臣說道: ‘也不好。 拿來于此, 也不好, 放回。 小的妄(科)
                〔料〕
              , 令在彼將官拘留, 而察其情形, 恐不妨。’ 經理說道: ‘要時羅, 乃對馬島人, 元是爾國被擄人乎?’ 臣答稱: ‘對馬島, 古時爲慶尙道所屬地方, 爲倭所占, 年代已久。 要時羅乃對馬島生的倭子, 不是被擄人。 但通我國言語, 爲人極狡詐。 前日中間肆行謊說欺瞞者, 皆是這奴所爲矣。’ 經理說道: ‘欲留之於彼, 則只恐不堅牢。’ 臣答稱: ‘天下安危大機, 都在老爺身上。 不但說我國存亡而已, 望老爺商量’ 云。 敢啓。" 傳曰: "知道。"
地名: 星州 (慶尚道, 牧)
年: 1599.0

○左議政李德馨
              
                【德馨年未四十, 位至台鉉, 豈不盛哉? 値國家艱虞之會, 恃君上眷遇之隆, 不揆己力之不逮, 乃欲擔當時務, 小器易盈, 短才易乏, 處事之際, 多所顚倒, 信乎相業之難也。】
              啓曰: "今朝戴中軍謂臣曰: ‘丁應泰上本, 參在此諸將, 裏面則蕭尙書大亨、張給事輔之、姚給事文蔚諸人, 九卿中主戰者, 都被參說。 稱內外賊臣, 朋比誤國, 貴國則指爲奸藩, 此是在星州所發本也。 今聞到平壤, 又上本云, 未知再說何事。 其論貴國一款, 先爲謄書見示。’ 且密言: ‘前日李應試, 自遼東七日入京, 納丁之密書于趙相公, (授)
                〔受〕
              相公密諭, 馳還遼東, 以待丁行。 風聞趙相公說: 「朝鮮有不得已重事, 則可參, 如非大段事, 則不須幷參朝鮮」 云。 朝鮮須及丁疏未上之前, 說丁之到處亂打官人擾害之事則可矣。’ 臣答稱: ‘小邦事體不敢’ 云爾, 則戴中軍說稱: ‘此則貴國可量處’ 云。 萬經理又招戴中軍及茅、許兩遊擊以去。 晩聞諸將, 將擬各上本, 而軍門及經理, 時方做本稿云。 丁疏略曰: ‘朝鮮通倭, 從來已然, 《海東記略》, 奸藩實有是事。 今王京, 倭館日本館尙在, 而爭告洲地, 啓釁犯倭。 昨年五月, 督臣還遁, 鮮民遮道江干, 尙爾告爭。 今某人等慣言鮮人猾詐, 陽事天朝, 陰結日本, 私運糧米, 中藏鉛彈, 而我兵情形, 密報倭奴, 且圖畫諸將面貌、盔甲、馬匹, 以獻倭奴。 所以臨陣倭, 能認得遊擊盧得功, 被衆銃以死。 臣飮恨呑聲云云。’"
地名: 星州 (慶尚道, 牧)
年: 1601.0

○辛巳/憲府啓曰: "詔使支待諸事, 旣有令該曹參酌之批, 又有宴享不可減之敎。 臣等竊惑焉。 自上以此時, 爲何如時, 公私財力, 有可辦之地乎? 宮闕尙在閭閻, 廟貌未復其舊, 府庫空虛, 年運凶歉, 而待詔使, 則欲用平時之例, 此民生之所以不支, 而臣等之所以憂憫者也。 扞固邊疆, 屛翰中國, 是藩封之職分, 而饌飮器皿, 繁文末節, 非誠敬之本也。 請回睿思, 亟命參酌。 慶尙右兵使金太虛, 前爲星州牧使時, 怯於豪民氣焰, 聽其私囑, 托稱叛奴株連之人, 與其元告, 對坐公廳, 酷用刑杖, 濫殺無辜, 至於四名, 而其二則士人也。 其行私蔑法, 不惜人命, 恣行無忌之狀極矣。 遠近之人, 莫不痛憤。 請命先罷後推。 其時監司, 非不知其曲折, 而不爲推治, 亦爲非矣。 請命推考。 監司爲一道之主, 號令刑罰, 不可不審。 知中樞府事金信元, 前爲慶尙監司時, 因浮妄之輩, 自中乖激之論, 捃摭相訟間不緊之語, 稱以侮辱先聖, 准以詬罵父母之律, 減死定配。 無辜橫罹, 聞者莫不稱冤。 其壞亂邦憲, 恇撓顚倒甚矣。 請命罷職。" 答曰: "慶尙監司金信元, 何事耶? 詳問于臺諫以啓。"

○呂&#x2567F;吉回啓曰: "星州鄕校, 有奴婢相訟事。 其呈狀中, 有文宣王, 行一不義, 不爲之語。 儒生等以此語, 爲侮辱先聖, 齊坐校中, 列書杖、殺、流三字於一紙, 圈點其下, 殺字圈點最多, 故言其監司, 請殺其人, 監司減死照律, 決杖一百, 定配於巨濟矣。" 答曰: "未可瀆擾。 金太虛事苟如此, 監司豈不處置? 今姑幷先推考, 徐爲處之。 金信元事, 雖不知其間曲折, 而若語侵先聖, 不可不治其不避之罪。 儒生等所爲, 雖或過中, 未爲不可。 況流以下, 付之監司, 自爲斷決, 不須罪之。 不允。 後啓辭, 知道。"
地名: 星州 (慶尚道, 牧)
年: 1614.0

○王下錄囚單字于權縉曰: "林㥠、鄭大海、林檜等奴婢, 懸錄以入, 金德龍拿入。" 王召色承旨曰: "汝不以逆賊姓名容貌, 一一納招, 而每以北向向化爲招辭, 今後則從實現告。 不然則嚴刑得情矣。" 仍傳曰: "勿爲喧聒, 詳細推問。" 王曰: "文希聖姓名, 今日始發言乎?" 鄭昌衍啓曰: "前日盤問時, 一不發言文希聖三字, 而今始出口, 其爲兇奸, 執此可知矣。" 金緻啓曰: "小臣終始參鞫, 詳知顚末, 故敢啓矣。 金德龍所告, 極爲無據。 如此前後變幻之說, 如文希聖、郭再祐、尹司平等, 前日累招時, 一不供招, 而今始言之, 其爲反覆不測之狀, 必須嚴鞫後得情矣。" 王曰: "金應坤, 初以崔應坤言, 朱良, 初以我國人言之, 而今以向化言之, 何前後變幻其說如此耶? 更爲詳問之。" 權縉曰: "問於德龍則云: ‘余囚於星州府獄, 三月飢餒, 故當初拿來王獄時, 精魂喪失, 發言無次, 金應坤誤以崔應坤供招, 而朱良誤以向化言之耳。’" 王曰: "文希聖、曺應男、尹司平謀逆作黨之說, 何人言之乎? 更問於德龍。 所謂文記者, 永介持去乎? 更問之。" 朴承宗啓曰: "永介卽刻拿問爲當。" 王曰: "畢問於德龍後, 外直羅將拿問。" 王曰: "德龍坐南向北, 使之對辨。" 色承旨啓曰: "羅將等, 拿問之乎? 招問之乎?" 王曰: "招入問之。 使之相封, 當前問之。" 德龍曰: "中坐者, 是也。" 王曰: "姓名誰歟?" 曰: "黃沈也。" 王又曰: "具枷杻後問之。" 王召色承旨, 問於德龍曰: "汝何知永介保放與否歟?" 德龍曰: "在於旁間, 故呼名時知之耳。" 王召色承旨曰: "黃沈回坐, 與德龍面質。" 王曰: "黃沈議啓。" 鄭昌衍曰: "德龍豈以黃沈叱辱之故, 不言文希聖之理乎?" 沈喜壽曰: "德龍之詐惡, 豈以黃沈相詰之故, 諱言文希聖者乎?" 禁府堂上皆曰: "黃沈與德龍相詰之罪, 亦可鞫問。 德龍亦以黃沈之故, 諱言文希聖之事, 亦可嚴鞫。" 金緻啓曰: "德龍安有畏怯黃沈, 而不堪
              敢言文希聖之理乎? 至於持都目, 往於鄭起龍之家云, 而今則曰: ‘鄭起龍容貌、年歲不知。’ 云。 則前後反覆如是, 不可以平問得情。" 沈喜壽啓曰: "諺書都目, 渠自爲之, 而托於得之中路云。 其意以爲‘事成則爲首功, 不成則坐得告變之功’, 而到此亂言, 莫知端倪, 其兇謀巧計, 極爲慘矣。" 朴彛叙啓曰: "德龍之罪, 旣得暴白, 則羅將叱辱之狀, 置而不問, 何損於獄體乎?" 王曰: "黃沈姑囚之, 永介拿入問之。" 王召色承旨曰: "依沈判府議。" 更問德龍曰: "一夜過宿之間, 何以詳知香伊、粉伊名乎?" 德龍曰: "香伊饋酒時, 詳言其故, 聞而知之矣。" 王曰: "香伊、粉伊, 令捕盜廳拿囚事言之。" 王召色承旨曰: "永介下獄, 鄭起龍拿入問之。" 仍傳曰: "起龍事議啓。" 鄭昌衍啓曰: "德龍招辭, 前後反覆, 而今日納招, 亦言‘去年六月, 持向化都目, 置於鄭起龍家’云。 起龍前年四月, 以兵使往在兵營, 則持都目贈鄭起龍之言, 可謂無狀。 不可以平問而得其情, 若鞫問則起龍之事狀眞僞, 可以立辨矣。 如此不測之徒, 亂言誣告, 以害人爲事, 而不爲窮問, 則祖宗朝立法反坐之意, 於何用之乎?" 王曰: "汝以爲都目非余所錄云, 則或有知名者何歟?" 德龍曰: "唜湯介拿來則可知矣。" 王曰: "鄭起龍下獄, 李守良拿入。" 王問德龍曰: "此乃李夢鶴餘黨李守良乎?" 德龍曰: "此眞李守良也。" 王曰: "使之面質。" 王問於德龍曰: "所謂王治國者, 爲將帥云。 軍糧、軍械何以爲之耶?" 王命左右曰: "李守良議啓。" 鄭昌衍啓曰: "李守良者, 德龍當初納招曰: ‘此非眞守良也。 然不可輕放。 囚此則眞守良自至矣。’ 云云。 然則德龍前招時曰: ‘守良見於光州造橋之時。’ 前後之言, 若是舛誤, 則誣告之狀顯矣。" 金緻啓曰: "德龍之招, 前日則守良與唜湯介, 同在於光州造橋處, 一則曰: ‘始見於鴻山地。’ 云。 前訛後變, 莫知端倪, 必嚴鞫後, 可得其情。" 王曰: "前後供辭, 互相不同之由, 問於德龍。" 仍傳曰: "李守良下獄, 金公孫拿入。" 權縉進啓曰: "金公孫不呼姓名, 而潛爲拿入, 以驗德龍之知否何如?" 王曰: "依啓。" 權縉言於都事, 令金公孫匿名拿入, 問於德龍曰: "此誰耶?" 曰: "不知其某人也。" 權縉啓曰: "以備忘記: ‘前日推鞫廳啓請保放, 而未及保放罪人, 更爲察啓。’ 事, 傳敎矣。 前因‘已元情罪人中, 可放者議啓。’ 之命, 朴仁守等九人, 書啓於可放之列, 而永介以上姑保放, 其餘姑囚, 以待親鞫事判下。 其後‘已元情罪人中, 未及議啓者, 竝速議處。’ 事, 傳敎, 故金公孫等十五人書啓, 批答未下。 自鞫廳只請保放, 而未及保放者則無有矣。 敢啓。" 傳曰: "此啓辭, 推官罷出後, 以親鞫時議事, 卽答下于政院矣。"
地名: 星州 (慶尚道, 牧)
年: 1680.0

○憲府啓曰: "京畿水使柳炳然以罪人赫然之至親, 當赫然鞫問之時, 敢生營救之計, 乃於國舅與重臣之庭, 鳴號乞哀, 至以忠臣二字, 加之於赫然之身。 赫然所犯, 何等罪逆, 而公言顯訟, 有若忠而被罪者然, 蔑法護逆, 莫此爲甚。 請削奪官爵。 前參奉李元祉, 罪人元禎之弟也。 自以一邑鉅族, 挾其父兄子姪之勢, 坐制列邑道臣土主, 少咈其意, 則輒詬辱而中傷之, 故前後官吏, 莫敢誰何。 侵虐小民, 奪掠田土, 一境被毒, 旁近受害, 此實民間之盜跖, 而居喪挾娼, 人理斁滅。 請令攸司, 依法處置。 礪山郡守沈樞其在京職, 聚會雜徒, 流連酒食。 其爲外任, 剝割民生, 營殖家産, 勳府匱竭之說、南郡板蕩之誚, 不勝其藉藉。 諂事權倖, 擧世唾鄙。 豐德府使李壽曼出入始壽、元禎之門, 迎合諂媚之態, 不一而足。 曾任星州時, 交懽土豪元祉, 如事元禎, 營給私舍於公基之說, 藉藉傳播。 平安都事李雲徵陰附鑴、積之家, 自爲逆堅之心膂, 乃以白徒, 超陞守宰, 終占佐幕, 流連聲色, 爲一道笑囮。 中和府使南垕附託堅賊, 甘心奴隷, 曾爲憲職, 聽人私囑, 徵債市廛, 拘囚私門。 利城縣監方萬元昵附逆堅, 猥授本職, 沈湎酒色, 所行淫穢。 宣川府使閔涵以賊堅同壻, 爲其腹心, 叨守雄府, 尙在任所, 請竝命削去仕版。" 上不從。
地名: 星州 (慶尚道, 牧)
年: 1714.0

○星州按覈御史洪致中竣事還。 初, 星州人朴壽河, 與大丘人淸安縣監朴慶餘, 爭山, 慶餘得勝而用之。 後數年, 慶餘家欲修治墓道, 壽河禁遏之, 慶餘擧狀訴營門。 監司李宜顯, 令本州覈處, 壽河供辭, 斥宜顯與慶餘爲姻親, 故右慶餘。 蓋慶餘, 卽宜顯族叔世最姊夫, 而乃是鑴、穆餘黨, 本非宜顯所可右, 而駕此爲言者, 欲脅持宜顯, 使不得治之也。 宜顯據法刑壽河, 一次而斃。 壽河一家族屬, 遂發軍, 詣慶餘父墳, 發棺戮尸而焚之。 又恐慶餘家禁截, 使壽河女文娘同往。 慶餘時在淸安任所, 其親黨、奴僕, 亦持梃刃上山相戰。 慶餘之族人就徽, 亦被殺而匿其尸, 慶餘家及就徽子, 俱呈狀請治。 國法, 發塚殺人, 俱係死罪, 壽河之族, 將不得免死, 遂令文娘自刎, 宣言: "慶餘之族殺之以相當。 就徽則勒謂之佯死, 而其子被慶餘誘, 指其父爲殺死。" 朝廷遣御史鄭纉先推覈, 纉先居一歲, 終未鉤得獄情而還。 嶺南人金履達等, 倡率他道不逞之徒, 名爲文娘上疏, 極稱其孝, 盛論慶餘罪狀, 因肆口誣辱宜顯。 蓋受指於人, 欲構陷宜顯也。 洛下士夫, 亦或爲文娘扼腕稱道, 至以就徽爲佯死, 而其子爲慶餘所誘, 假着喪服云。 及致中爲御史, 以爲此獄肯綮, 在推得就徽尸一款, 百般機探, 數月果得其尸。 就徽爲朴女黨所殺明白, 尸體摧朽腐傷, 慘不忍見。 至是, 諸議稍定, 而文娘殺死, 以喉下刃痕, 合於《無冤錄》自刎條, 諸議漸以文娘爲自死, 而猶滯囚不決。
地名: 星州 (慶尚道, 牧)
年: 1728.0

○庚辰/上引見全羅兵使李益馝、星州牧使李普赫、溫陽郡守趙國彬、湖西御史金始烱。 上謂益馝曰: "親功臣, 不可輕易出外, 今則外重之時, 故不得已出送, 凡事須着念焉。" 益馝曰: "武備當申飭整頓, 無負委寄之聖意。" 普赫曰: "本邑寺奴、防軍, 最爲痼弊, 日昨道臣, 以寺奴免賤者, 一倂還賤之意, 陳達蒙允。 而臣搜得免賤之類, 亦至六十餘名, 防軍難充之弊, 庶可小祛。" 國彬曰: "臣赴任後, 苟有弊瘼, 當與道臣, 相議變通。" 上曰: "今方申飭, 隣族侵徵之弊, 下去後, 着意爲之。" 普赫曰: "監、兵營所屬及京各司不緊色目, 皆罷, 充正軍, 勿侵隣族者, 可見朝家至意, 而有掣肘處。 其他未準限之類, 未及充定之前, 不得已徵族, 新令之下, 爲守令者, 難免犯科矣。" 上曰: "此則不然。 勿拘營門, 諸上司所屬, 盡罷雜色軍, 則守令有措手之路。 變通之初, 已如是難之, 實非所期。 諸上司若或不許, 則繡衣自當廉問以報。 若不能奉行, 雖親功臣, 斷不饒貸矣。" 普赫曰: "若開當年頉下之法, 則奸民冒出逃亡公文之類, 日漸熾蔓, 逃故紛紜。 此誠難繼之道, 決不當創開當年之規, 而若守十年之限, 則徵族之弊, 終亦難免矣。 徐究事實, 有此掣肘處, 故不敢易發承當之言矣。" 上曰: "拘於年限則已矣, 年限過後, 應簽者不能充定, 則非朝家變通之意也。 其責豈不在守令乎?" 始烱曰: "泰仁爲弼顯叛亂之地, 故臣直爲馳往, 則或言: ‘同文山有餘盜。’ 云, 臣卽入去, 察其形勢, 山有七寺, 村落亦大, 士民多避亂者, 非小小賊徒所可奪據, 有盜之說, 似是浪傳。 還入湖西, 先往淸州, 聞當初盜起時, 其勢甚微, 而道臣束手而坐, 故守宰恇然失措, 一二日後, 賊勢鴟張云。 賊雖始發於淸州, 而麟佐一人外, 其餘嘯聚者, 皆畿甸之盜, 而無器械, 必殺兵使, 然後可以奪取軍器, 故必欲殺之, 以致陷城殺將之變。 忠州賊排布之勢, 非如淸州之盜, 而防備得宜, 使不得發, 全是金在魯之功。 鳥嶺之賊, 世樞爲魁, 而在魯亦善預防, 賊黨多自忠州摘發, 經亂之後, 鎭撫得宜, 人心少定云。 以年事言之, 則臣來時, 見田畓各穀, 擧皆茂盛, 民皆言數十年來所創見者, 近日連注, 必多傷損矣。" 上曰: "師旅後, 必有凶年, 而今年兩麥旣登, 秋事有望矣。 今玆淫雨之後, 已判大歉, 尤可恨惜。"
地名: 星州 (慶尚道, 牧)
年: 1734.0

○忠淸監司鄭彦爕捕送罪人南極, 命金吾推鞫。 先是癸丑, 丹陽地有人, 自稱南正郞, 或稱南校理, 變幻其名, 自稱挺明, 或稱時采, 或稱五宅, 而率一奴一婢, 到郡人鄭延甲家, 謂與本守相親, 圖免其子軍役, 遂誑取其馬而去。 郡守許沃聞其事, 報營將鄭恒賓, 恒賓捕問之, 乃槐山人南極也。 卽戊申賊祖謙之壻, 而其假稱官銜, 變幻名字及僞造御寶官印, 成帖潛賣之跡, 狼藉難掩, 旣皆款服。 又以與嶺南人聚會謀逆之說, 書納供辭。 恒賓轉報觀察使鄭彦爕, 彦爕拿致究問, 極自言: "庚戌十月, 與南挺明, 同往淸凉山, 則權恪、權緻、李增榦、禹致範、南雲紀、南聖雲、南汝亨、張龍采、柳光遇、權忱、鄭允默ㆍ允碩兄弟、閔遠龜、李泰齊、裵胤休ㆍ胤榮兄弟、申重泰、南斗光、南斗樞、南斗彪、名不知任先達、眇目金姓人等來會, 而會者七八十人, 雖托以排斥淸陰書院, 而實則聚黨也。 坐中權恪倡言曰: ‘嶺南角立則高可爲六國, 下不失尉佗矣。’ 或作詩或聯句, 而眇目金姓人有待他乙卯年之句, 蓋其謀議, 以乙卯爲期也。 金姓人又贈權恪詩曰: ‘患難中間事, 君我將無同。’ 蓋恪之五寸權世龍, 戊申以逆誅, 金姓人妻父鄭哥亦死於鞫廳, 故兩人患難相同也。 權恪之族人贈南雲紀詩曰: ‘他日深羞在此山’ 其下句曰: ‘經營半世南方事, 成敗宜尋牒寺韓。’ 云, 而黃道重言: ‘星州
              牒寺洞有名卜韓聖天, 而元龜輩欲問謀事成敗, 故詩意如此。’ 其翌日, 座中人皆書名於冊, 其暮, 聖雲、雲紀、恪等相語曰: ‘吾儕皆禍巢餘卵, 而任先達置船, 河東錢貨將至萬餘, 恪又家富, 足以角立矣。’ 留二日, 又與權恪、柳光遇、裵胤休、李增榦、黃道重、張龍采、閔元龜、南雲紀等, 還到南聖雲家, 恪曰: ‘水上船若來, 計可成矣。’ 水上船者, 順興逆賊鄭哥之三寸鄭夢錫居蔚山, 而有大船, 造家於船上, 恒在其中, 而其船方在河東
              沙里浦
              任先達船泊處, 而夢錫爲凶謀領首故也。" 至是, 彦爕以聞, 押送極及其奴莫男、其婢禮英。 遂命王府設鞫, 而奴婢則令捕廳嚴囚。
地名: 星州 (慶尚道, 牧)
年: 1736.0

○甲寅/大臣、備堂請對引見。 左議政金在魯奏: "畿營所得匿名書, 乃鳳山狂人姜文泰所爲, 語同狂譫, 不足驚動。 文泰以此書付諸撥, 將次傳至高陽, 自畿營已捉致文泰, 渠卽自服, 宜還付海西道臣, 使之嚴刑重勘。" 上從之。 在魯因言李縡、金鎭商有恬退之操, 宜加奬擢。" 上曰: "擢用勤恪者, 乃是實事, 奬進恬退, 終近文具。 李縡身雖退, 而主張時議甚不可。" 在魯力卞而不能解。 在魯又言: "洪鳳祚、徐命珩、洪龍祚、韓德全、李亮臣皆可用之人, 而自上每靳點, 甚可惜。" 上不爲開納。 在魯又言: "星州牧使李誠躋在任夕食猝死, 其妻以銀匙試於口色變, 以諺書呈于兼官, 方囚監嘗之吏。 毒殺命吏, 關係非常, 請遣御史按覈。" 上從之, 以趙榮國爲按覈御史。 後果得衙奴、官婢及邑校裵俊九置毒狀, 竝置法。 濟州民金夏鼎願納私馬二百匹, 牧使
地名: 大邱 (慶尚道, 都護府)
年: 1798.0

○辛酉/召見右議政李秉模、備局有司堂上李時秀ㆍ趙鎭寬、戶曹判書金華鎭、宣惠廳堂上鄭民始、吏曹判書金載瓚、曾經統制使漢城判尹李敬懋、行大護軍趙心泰、漢城左尹徐有大、嶺南御史呂駿永。 駿永進書啓, 慶尙道觀察使李亨元、永川郡守沈公著、密陽府使尹㬘、大邱判官洪履簡、柒谷前府使尹養儉、義城縣令金喆淳、新寧縣監南正和、前縣監李龜錫, 俱以不治, 勘罪有差。 又進別單, 其一: "統穀移貿, 實爲江邊列邑難支之弊。 分排列邑, 殆無限節, 出給一兩本錢, 責捧一石實穀, 則奸吏之添給, 墨倅之憑藉, 職由於此。 勒給濫捧, 弊端不一, 每當輸納, 補縮之橫斂, 情債之增加, 又沒紀極。" 右議政李秉模覆奏曰: "統營移留, 或防或許, 蓋緣該營事勢之亦不可不念也。 向在己酉, 因統帥狀請, 限六千石許留, 而自該營運去, 各邑運納, 一切嚴禁之意, 覆啓行會, 則所當一遵無替, 而今又登於繡啓, 其不能恪守, 事之可駭, 莫此爲甚。 論其事情, 則移貿一節, 恐難一切永塞。" 上, 以問曾經統帥人。 漢城判尹李敬懋曰: "統營支放之需二萬餘石, 專靠於三道耗條, 而竝與嶺南之山郡耗條, 發賣換貿於本道中沿江海各邑。 外此坐運之術, 誠非智慮之所可施矣。 以嶺南之廣, 限萬石移貿, 何足爲弊於民邑乎?" 大護軍趙心泰曰: "該營事勢, 歲辦二萬石穀物, 然後可以排比, 而取價於湖, 移貿於嶺, 此不可一切嚴防。 從今以後, 該營與各邑, 違越定數, 憑藉立本之弊, 隨現論勘。" 秉模曰: "先以別單辭意, 嚴關査問於該營, 使之無敢漫漶, 從實報來後稟處。" 從之。 其一: "漕倉米之數千石除留, 法意有在, 而船格什物, 皆以本色, 則雖在年豐歇價之時, 自有沾漑之道矣。 一自地部換貿之後, 擧皆失望, 無以爲利。 外受之弊, 尤甚於換貿。 本邑大米, 數亦不敷, 乃以荒租準折, 出給民間, 使以米一石價七兩二錢, 備給貢人, 荒租二石七斗零, 價不過數三兩, 而餘數公然勒徵於窮春顑頷之民, 則除留外受, 非但船人之害, 亦爲邑民之害。" 右議政李秉模啓言: "除留米換貿, 極涉苟簡, 前後筵席, 屢奉變通之聖敎, 而該曹需用, 姑不得方便之道, 因循至今。 今見繡啓, 益知其弊多端。 請退究劃代之策, 追後稟處。" 上, 以詢戶、惠堂及有司堂上, 戶曹判書金華鎭、宣惠廳堂上鄭民始、有司堂上李時秀ㆍ趙鎭寬, 皆言其當罷。 秉模曰: "諸議別無異同, 畢竟革罷, 恐不可已矣。" 上曰: "除留米設置之本意何如, 則京司之反爲換貿, 換貿之外, 更有外受之弊? 若不換貿, 則自可如式, 除留事面可正, 諸弊皆祛。 自今度支換貿名色, 特爲革罷。" 其一: "刑具分寸, 載在金石, 而以內下營造尺, 逐邑摘奸, 則所謂刑具, 多不中式。" 右議政李秉模覆奏曰: "繡啓所論刑具之未準法尺, 良由木尺之邑各不同。 請令該曹, 造送鍮尺於該道, 仍令準此造置於各閫、邑、鎭、驛, 俾無過不及之弊。" 上曰: "度支所在鍮尺, 卿其取來, 較正於典則尺度, 下送八道四都, 仍令道臣, 依所下尺度, 一一頒給管下邑鎭後狀聞。 此後繡行, 以今頒尺度有無考察事, 添書繡行事目。" 其一: "密陽後漕倉設立之時, 江水深闊, 裝載甚易, 壬子大水之後, 山頹沙積, 便成淺灘, 以小小葉船, 分運出海, 遲滯逗遛之弊, 實爲悶然。 金海地形, 臣雖不得目覩, 險處在後, 水勢甚便, 裝載之路, 實爲平順。 船人之言若此, 則利害之分可知, 移此設彼, 恐無不可。" 右議政李秉模覆奏曰: "金海移倉之論, 已自壬子之前, 而人見參差, 至今仍置, 繡衣目見形便, 有此論列。 曾經道臣, 亦多登筵, 請下詢處之。" 上, 以詢曾經道臣人。 右承旨李泰永曰: "後漕倉之當初設置於三浪江口, 未知何所取。 而距海門十餘里, 地隘灘淺, 各邑稅米, 捧於倉庭, 輸於海船, 耗費及遲滯之弊, 不一而足。 金海旣是接境, 而海邊可合設倉處, 亦有數處, 今若審其利害, 定其移建, 則所屬各邑, 亦必樂從矣。" 秉模曰: "前道臣之論, 亦以移設爲便。 而事係審愼, 請更令本道, 條列形便, 具意見論理狀聞稟處。" 從之。 居數月, 慶尙道觀察使李義綱狀啓言: "金海、梁山, 以其輸納之便近, 民情自願, 密陽、玄風、昌寧、靈山, 以其水路之稍遠, 擧皆不願。 今若移倉於金海
              竹島, 使數三百里外屬邑人, 擔當轉輸, 則許多錢穀, 分載幾隻小艇, 而散泊他境, 貿連多日。 則其視鵲院, 移載難易便否, 不啻懸殊, 營建物力, 亦難措劃, 請仍舊。" 秉模曰: "金海移倉, 願者少而不願者多, 移建物力, 亦多難辦, 此等不急之務, 今姑置之爲宜。" 從之。 其一: "金海府
              鳴旨島, 卽産鹽處, 而設蒜山倉於該府, 劃付米一千石, 留作本米, 分給島民, 米一石捧鹽三石, 名曰公鹽。 而春秋分捧三千石, 到泊洛東, 以七兩定價發賣, 合爲一萬七千八百兩, 婢貢給代及巡營需用之資, 卽其規式。 而所謂七兩定價之後, 監色輩之私貿後鹽者, 必與公鹽, 同爲發賣, 以規後利, 故公鹽收捧之前, 島民之柴水, 一切痛禁, 此爲島民之弊, 公鹽上江後, 私商之載運者, 不得賣買, 此爲私商之弊。 有此兩弊之故, 公鹽未發賣之時, 嶺底各邑, 不得食鹽, 此爲嶺民之弊。" 右議政李秉模啓言: "鳴旨島鹽弊, 島民與嶺底各邑之民, 有口輒言, 而其實則效害相參。 島民若非巡營之力, 則各閫、邑、鎭之留販, 勢無以支當, 上流運鹽之數, 亦難保其廣布, 此實民人輩, 見一偏而未見一偏之說也。 極不過七兩之定, 可謂公私俱便, 而如有增價之說, 復入按廉之行, 則該道臣隨現重勘。" 從之。 其一: "壬子川浦之近萬結還實, 卽南民切骨之冤。 而臣之潛行, 適在春耕之時, 遍察壠畝之間, 則雖尺土片壤, 無不起墾。 壬子川浦非沙石堆積者外, 決無不起之理, 而民人號訴, 吏輩稱冤, 輒以白徵, 動爲口實。 愚氓固無知識, 而許多起實者, 必爲土豪奸吏之囊橐。 臣於永川出道時, 考閱災冊, 則今災一百五十結, 不入分俵中, 故嚴覈委折, 則或歸流來舊陳, 或稱癸丑還起。 顧今列邑, 雖行査陳, 所得者不過書員輩零瑣之物, 許多隱漏, 自在不論。" 右議政李秉模覆奏曰: "前道臣李泰永, 降續勸耕之請, 卽統指陳田, 非謂癸丑還起, 而營邑混淪看得。 爲今之道, 但當許其當免, 査其還起, 移此充彼, 將西補東, 無使癸丑還起之說, 復行於民間而已。 今觀繡啓, 可知營邑之尙未分曉, 謹將昨年判付及前後事實, 嚴明面飭於新道臣。" 上, 以問曾經道伯人, 右承旨李泰永曰: "臣之年前, 以陳土之降等限年, 有所狀請蒙允, 而時卽遞任, 未當秋務矣。 近聞守令或不無疑眩, 多以爲癸丑還起, 同在其中云。 旣稱還起, 卽非降續。 此不難知之事, 而不爲區別, 混同擧論, 則吏奸民怨, 其將去益滋甚矣。" 上曰: "依右相所奏爲之。 而癸丑還起, 爲嶺民切苦之瘼云, 故昨年飭敎至嚴, 且於其後狀啓, 又下別般飭敎, 俾勿更煩朝廷。 到今更以此事入於繡啓, 筵退後別關嚴飭, 須勿如前混淪。 至於前伯所請降績一款, 段落各異, 此亦區別知委。"
地名: 金海 (慶尚道, 都護府)
年: 1398.0

○丁巳/前左司議大夫文益漸卒。 益漸, 晋州
              江城縣人。 父淑宣登第不仕, 益漸承家業讀書。 恭愍庚子, 登科, 調金海府司錄。 癸卯, 以諄諭博士, 陞左正言, 爲計稟使左侍中李公遂書狀官, 赴元朝。 將還, 見路傍木緜樹, 取其實十許枚, 盛囊以來。 甲辰, 至晋州, 以其半與鄕人典客令致仕鄭天益, 種而培養, 唯一枚得生。 天益至秋取實至百許枚, 年年加種, 至丁未春, 分其種以給鄕里, 勸令種養。 益漸自種, 皆不榮。 胡僧弘願到天益家, 見木緜感泣曰: "不圖今日, 復見本土之物。" 天益留飯數日, 因問繰織之術, 弘願備說其詳, 且作具與之。 天益敎其家婢, 織成一匹。 隣里傳相學得, 以遍一鄕, 不十年, 又遍一國。 事聞, 洪武乙卯, 召益漸爲典儀注簿, 積官至左司議大夫。 卒年七十。 至國朝, 以議者之言, 贈參知議政府事、藝文館提學、同知春秋館事、江城君。 子三, 中庸、中實、中啓。

○道傳字宗之, 號三峯, 安東
              奉化人, 刑部尙書云敬之子。 前朝恭愍庚子, 中成均試, 壬寅, 中同進士, 累遷至通禮門祗(侯)
                〔候〕
              。 丙午, 連喪父母, 廬墓終制。 辛亥, 召拜太常博士。 恭愍親享宗廟, 道傳按圖製樂器。 遷禮儀正郞、藝文應敎, 進成均司藝。 甲寅, 恭愍薨, 乙卯, 殘元使者至境上, 道傳曰: "先王決策事明, 今迎元使不可。 且元使欲加我罪名而赦之, 其可迎乎?" 時宰不聽, 道傳强言之, 見怒貶會津。 甲子, 賀聖節使鄭夢周, 擧爲書狀官赴京, 還拜成均司成。 丁卯, 乞郡爲南陽府使。 戊辰, 上當國, 召拜大司成, 屢獻計, 陞密直提學、知貢擧。 爲十學都提調, 敎詳明太一諸算法, 移藝文提學, 作《胗脈圖訣
                  〔診脈圖訣〕
                》。 己巳, 與趙浚等, 請革私田。 恭讓立, 陞三司右使, 以中興功臣封忠義君。 庚午, 陞政堂文學。 尹彛、李初誣罔之獄作, 道傳力主其議, 鄭夢周言於上, 寢之。 道傳以計稟使如京。 辛未, 上言刑賞得失, 恭讓不能容, 貶羅州。 壬申, 召還, 與南誾等定計推戴。 上卽位, 策勳爲一等, 加門下侍郞贊成事、兼判尙瑞。 又以計稟使如京, 陞判三司事、兼判三軍府事。 爲三道都統使, 作《陣圖》、《蒐狩圖》、《經國典》、《經濟文鑑》。 又作樂歌, 有《夢金尺》、《受寶籙》、《文德》、《納氏》、《靖東方》等曲。 與鄭摠等, 修撰《高麗國史》。 封奉化伯, 階特進崇祿。 丙子, 同知貢擧, 始用初場講經之法。 丁丑, 宣撫東北面, 定州郡名, 築孔州城。 戊寅春, 還, 上迎勞以厚。 道傳天資聰敏, 自幼好學, 博覽群書, 議論該洽, 常以訓後生闢異端爲己任。 嘗窮居偃仰, 自謂有文武才。 從上至東北面, 道傳見號令明肅、卒伍整齊, 進而密言曰: "美哉此軍, 何事不可濟?" 上曰: "何謂也?" 道傳對曰: "謂擊倭寇于東南方耳。" 營前有老松一株, 道傳請留詩松上, 白而書之曰: "蒼茫歲月一株松, 生長靑山幾萬重。 好在他年相見否? 人間俯仰便陳蹤。" 及開國之際, 往往醉中微誦曰: "不是漢
              高用子房, 子房乃用漢
              高。" 凡可以贊襄者, 靡不謀之, 卒成大業, 誠爲上功。 然以量狹, 多忌且怯, 必欲害其勝己, 報其宿憾, 每勸上殺人立威, 上皆不聽。 所撰《高麗史》, 恭愍以後筆削, 多不以實, 識者非之。 初道傳師事韓山
              李穡, 與烏川
              鄭夢周、星山
              李崇仁爲友, 情好實深。 後欲納交趙浚, 讒毁三人, 以成仇怨。 又以外祖禹延妻父金戩, 嘗爲僧, 潛奸奴樹伊妻, 生一女, 是爲道傳外祖母。 禹玄寶子孫以戩姻族, 熟聞其說。 道傳當初除拜, 告身淹滯, 謂爲玄寶子孫, 揚說使然, 積其憤怨。 及其得志, 必欲陷玄寶一門, 釀成其罪, 陰嗾居正等, 殺其三子及崇仁等伍人。 乃與南誾等, 欲挾幼孼, 恣行己志, 謀害宗親, 身與三子, 俱及於死。 誾, 晋州
              宜寧人, 檢校侍中乙蕃之子。 恭愍甲寅, 中成均試, 僞朝庚申, 拜社稷壇直。 乙丑, 倭寇作耗三陟郡, 城小且危, 難其守, 誾自薦以行。 旣到郡, 寇猝至, 誾開城門, 率十餘騎突出擊之, 寇敗走。 事聞, 以司僕正召還。 戊辰, 從上至威化島, 與趙仁沃等, 獻回軍之議, 且密謀推戴, 以上嚴謹, 不敢發言。 旣還, 密言於殿下, 殿下戒以勿言。 己巳, 拜鷹揚軍上護軍、兼軍簿判書, 庚午, 陞密直副使。 壬申, 恭讓信讒疑忌, 事且不測, 殿下乃召誾, 令與素歸心者, 密議推戴。 及上卽位, 拜判中樞院事, 賜奮義佐命開國功臣之號。 累遷至參贊門下府事、兼判尙瑞寺事、右軍節制使。 丁丑, 封宜城君。 誾性豪邁無檢束, 自幼好奇計, 開國之際, 功在上列。 然以不學識闇, 贊成康氏奪嫡之計, 遂與道傳等, 圖擅國柄, 欲去宗親, 卒及於禍, 年四十五。 子四, 景壽、景祐、景福、景祉。 孝生, 順天
              富有人, 知錦州
              仁立之子。 僞朝庚申, 中成均試。 癸亥, 登乙科第二人, 由堂後積官至掌令。 以世居全州, 素歸心於上, 得與開國功臣之列。 自中丞出按慶尙, 陞中樞院副使。 又爲慶尙道都觀察使, 制造兵器, 人稱精巧。 官至藝文館大提學、富城君。 年五十。 子道源。 葳, 密陽人。 初仕恭愍, 以至僞朝, 歷仕中外, 見稱才能。 金海、晋州、雞林、永興, 皆其所歷。 屢擊倭寇, 國家知有將略, 累遷至密直副使。 出鎭合浦, 領舟師攻破對馬島。 及上卽位, 朴仲質等在逮辭及, 臺諫連章請置極刑, 上營救俾全。 陞參贊門下府事, 命典禁軍。 至是, 諸王子召之, 率甲士出闕門遲回, 以至於死。 子耆。 曼殊, 文化人, 右副代言總子。 恭愍朝, 爲寶馬陪行首, 癸卯, 拜將軍, 累遷至密直副使。 丁巳, 從上豐海道, 擊倭寇, 戊辰, 從上至威化島, 與議回軍, 拜知門下, 稱爲回軍功臣。 庚午, 拜門下評理, 辛未, 兼鷹揚軍上護軍。 及上卽位, 稱爲原從功臣, 拜商議門下府事。 及是, 率其子源之至, 罔知進退, 皆及於死。 子三人, 長卽源之, 次隱之、衍之。
地名: 金海 (慶尚道, 都護府)
年: 1408.0

○命禁買倭奴婢。 慶尙道都觀察使啓: "金海府人朴天家, 有交易倭婢, 逃入日本國王使者船, 府使謂使者曰: ‘此婢, 本重價所買, 今隱而不出, 實乖交隣之意, 宜速還之。’ 使者答云: ‘我國本無私賤。’ 終不還。" 上聞之, 有是命。

○夜, 下平壤君
              趙大臨于巡禁司。 睦仁海, 金海官奴也, 眇而善射。 初爲李濟家臣, 濟死, 事上于潛邸, 常不離側。 由是得拜護軍。 其妻, 卽大臨家婢, 夤緣出入, 大臨亦待之厚。 仁海揣大臨年少而騃, 可陷之以圖富貴, 嘗密謂大臨曰: "興安君以駙馬掌禁兵, 但無素備, 遂至束手就擒, 今掌軍摠制之中, 出於不意生變者, 可畏。 他皆宿將, 能臨時應變, 獨公不閑軍事, 誠宜預圖制置之術。" 且曰: "設有生變者, 吾當盡力助公。" 又曰: "凡更事之將, 將圖不軌, 必張陽傘於闕門, 使內外相阻, 上不得制其外, 下不得通于上, 拘執宦官, 矯旨出納, 盡誅入直將相代言, 則雖君王將如何?" 大臨以謂助己。 仁海自懼前言之洩, 謀殺大臨以滅口, 謂李叔蕃曰: "平壤君懷二心, 欲擧兵害公及權跬、馬天牧, 謀不利於王室。" 且言: "大臨嘗謂古有婦翁, 與其女言壻之過失, 女子告其夫, 反殺婦翁。" 蓋欲激上怒也。 叔蕃密以聞, 上召問仁海曰: "汝言, 豈足信哉! 且大臨年少, 豈敢如此! 果爾, 必有主謀者。" 仁海欲實其言, 謂大臨曰: "近日帶甲數十人, 會于景福宮北幽僻處, 欲害公, 公宜勒所管兵馬捕之。" 大臨曰: "然則當與安城君議之。" 仁海曰: "不知是某軍甲士, 豈可告之?" 大臨曰: "然則當啓聞。" 仁海曰: "備知賊謀, 然後方可入傳。 且以如此事, 輕易入傳, 則後有所聞, 誰敢以告于公者? 且事變危急, 欲取上旨, 恐致漏洩, 先發後聞可矣。" 大臨然之。 上命大臨行醮于昭格殿, 以觀其志。 大臨不知, 辭以犯染, 上頗疑之。 仁海又謂前護軍陳原貴曰: "平壤君欲有所爲, 汝可隨我以觀。" 遂引原貴至大臨家, 大臨果謂仁海曰: "亂雜橫行七八人, 如何捕得?" 仁海卽對曰: "正與吾所云興安君事相似, 宜與上下交親者議之。" 大臨曰: "吾別無交親者。" 原貴退。 仁海又誘大臨曰: "擧事不可不與通儒議之。 大人所識儒相誰歟?" 大臨曰: "唯趙庸耳。" 仁海曰: "盍召諸?" 大臨信之, 乃召庸, 庸辭, 固要乃至。 迎入寢室, 告之故, 庸曰: "啓于上歟?" 大臨曰: "未也。" 庸勃然曰: "爲人臣, 聞如此之言, 奔告于上, 職也。 況駙馬乎?" 大臨赧然曰: "未知其實故耳。" 庸曰: "告于上則虛實, 乃上之所決正也, 公宜速啓聞。" 遂趨出, 將詣闕, 仁海使人拘庸於道, 使不得自明, 馳告叔蕃曰: "趙庸今在平壤君家, 定是謀主也。 平壤若擧事, 則予騎白馬以從。 若與大人之兵相遇者, 願戒軍士使識我, 我能奮劍斬平壤矣。" 庸伺間得脫, 馳詣闕啓其狀, 上曰: "吾已知之。" 日向晩, 大臨詣闕啓曰: "聞有草竊在景福宮北, 臣欲捕之, 願賜臣馬兵。" 上曰: "爾焉能捕賊!" 大臨對曰: "臣能之。" 上佯應曰: "可。" 大臨又借甲士于入番摠制延嗣宗, 嗣宗承密旨, 以前護軍許權等二十三人畀之。 上謂叔蕃曰: "大臨若發兵有所向, 可於卿家放照天火, 我吹角以應之。" 乃謂知申事黃喜曰: "聞平壤欲謀叛, 毋使闕內浮動擾亂。" 喜對曰: "誰爲謀主?" 上曰: "趙庸。" 喜曰: "庸之爲人, 弑父與君, 亦不從也。" 日暝, 仁海促大臨捕賊, 大臨率軍士被甲上馬, 問仁海曰: "賊何在?" 曰: "在南山
              馬摠制家傍。" 大臨欲向南山, 纔出門, 叔蕃覘知之, 放照天火, 上於闕內吹角。 大臨疑闕內有變, 謂軍士曰: "將何之?" 軍士皆曰: "聞角聲會闕門, 軍令也。" 仁海强之曰: "當直向南山耳。" 意欲大臨遇叔蕃於路, 以實其欲害天牧之說, 且使叔番之軍擊殺大臨也。 大臨不從, 遂馳向闕門。 大臨至闕門, 見甲兵塞路, 將下馬, 仁海固禁之, 欲以示其叛狀, 大臨徘徊下馬欲入, 門者止之。 仁海先入, 宣言平壤君被甲發兵向闕矣。 於是, 上使摠制權希達, 執大臨至殿庭, 脫其甲冑, 敎之曰: "聞爾欲作亂, 可往巡禁司辨明。" 乃令巡禁司兼判事趙涓等, 以甲騎擁致之獄, 卽命贊成事尹柢、大司憲孟思誠、刑曹參議金自知、左司諫柳伯淳、承傳色朴英文、同巡禁司兼判事李稷等, 鞫大臨發兵之故、首謀之人。 三問猶不知所言, 乃逮趙庸訊之。 巡禁司杖大臨一次二十下, 問其叛狀, 猶不承, 乃使副司直崔揆啓其故, 且請令與仁海對面案驗, 上曰: "趙政丞, 開國元勳, 我重其父, 以其子爲駙馬, 何嘗受一撻者乎? 大臨如有所謀, 則雖不加刑, 何不告其實? 如其不告, 强刑取招, 何快於心哉? 可令與仁海隨宜對問, 不必加杖, 然暫加刑杖, 必露其實。" 且使揆傳旨于大臨曰: "汝旣不孝我, 我何惜汝! 汝雖當死, 要令聲譽不惡, 須告首謀之人以自明。" 揆傳旨失實, 問事官又杖大臨至六十四下, 猶不承曰: "但爲仁海所誘, 欲捕賊人, 更無異心。" 巡禁司以啓, 乃遣知申事黃喜, 與巡禁司臺省訊問仁海, 下杖十餘, 仁海果服其誣陷大臨之實, 陳原貴亦證仁海說誘之辭, 事乃得明。 大臨始悟曰: "昨日吹角, 乃爲我也。" 上聞之驚歎曰: "昔丙吉知漢
              宣帝之無辜, 遂保護之。 今大臨受杖, 何無一人察其情者?" 遂釋大臨及庸。
地名: 金海 (慶尚道, 都護府)
年: 1416.0

○命臺諫、刑曹與義禁府, 鞫問王上尤逃隱之處與容隱之人以聞。 前金海府使李穗上言: "家奴王上尤, 實前朝王氏娶臣家婢所生也。 在逃久矣, 今幸捕之, 願加鞫問。" 故有是命。
地名: 金海 (慶尚道, 都護府)
年: 1419.0

○杖前金海都護府使田思理一百, 籍家産, 沒爲寶城官奴。 收兵曹參議張允和職牒, 贖杖一百, 配固城。 初, 上王以思理交通沈溫, 命解見任官。 允和乃思理友壻, 而素不相得, 然以親故, 泄上王旨于思理。 及思理還京, 反疑允和譖己, 一日詣朴訔家, 自陳未嘗與溫交通, 而上王信讒, 遂至坐累, 訔驚曰: "上王剛明, 安肯聽讒? 爾何爲發此言?" 且詰之曰: "爾疑讒者爲誰?" 思理以允和對, 訔召允和, 使啓于上王, 上王命義禁府鞫之。 思理坐詆誣至尊, 當凌遲處死, 允和亦坐漏洩機密當死, 上王命各從末減施行。

○辛未/朝壽康宮。 上以旱徹繖扇。 上王以宦者嚴永守屬內侍府奴, 梁自山
              原平官奴, 金海
              海州軍, 陸永生
              錦山軍。
地名: 金海 (慶尚道, 都護府)
年: 1440.0

○司憲持平宋翠啓: "高得宗前日赴京時, 敢行不法, 欺罔天聰, 今又奉使日本, 不悔前過, 聽副使尹仁甫之請, 詐稱金海官奴辛卜慣於船上, 至煩上達。 辛卜, 仁甫妓同産也。 仁甫聽妓請托, 請於得宗, 是皆不赦之罪, 而今特原免, 臣實憾焉。 且李孟畇之妻, 不勝妬情, 故殺人命。 孟畇不卽首告, 及其事已露, 勢不獲已, 而後乃來啓達, 又不以實啓, 請依律科斷。 婦人及日乎閨門之內, 雖有其爵, 非如男子之有官者齒於朝行也。 雖奪爵牒, 何足恨焉? 請依本府所啓。"
地名: 金海 (慶尚道, 都護府)
年: 1452.0

○慶尙道觀察使啓: "慶州人許調元, 年十四, 其父久患癎疾, 截指和藥以進, 其病卽愈; 司正崔井列死, 其女子, 年纔四歲, 身着衰衣, 日夜號泣, 閱四年, 不食魚肉、葷菜, 鄕黨宗族或勸之, 則擗踊哭泣, 遠近聞者, 莫不流涕; 彦陽縣人朴孝元, 其母得急疾, 自斷左手無名指, 和藥以進, 其病卽愈; 寧海府戶長朴春, 年十三, 其母死, 抱屍號泣, 旣葬, 不還家, 伏泣墳前, 族人恐爲惡獸所害, 曳歸不聽, 處土宇, 守墳三年, 未及大祥, 其父亦死, 同穴而葬, 守墳六年; 幼學宋直死, 其妻秦氏哀毁守節, 及舅姑死, 盡心襄事, 率二孤, 處一間屋, 貧不自給, 父母欲奪志, 秦氏誓曰: ‘夫亡不死, 是吾不幸, 況敢二心?’ 終不聽; 禮賓寺婢仇音方, 其夫死, 晝夜哀慟, 每於朔望, 盡誠行祭, 至于八年, 不食魚肉、葷菜, 其父欲改嫁, 潛逃不聽; 高靈縣人副丞同正白孝元, 家貧親老, 歲丙辰、丁巳間, 大侵乞米, 供親無倦色, 父病三年, 侍藥不離側, 及沒, 親自負土營墳, 廬於墓側, 凡喪事一遵《家禮》, 負水七里之外, 親自炊爨, 以供朝夕。 父喪未闋, 其母亦沒, 哀慟如初, 至大祥, 以未得祭肉哀號, 忽有雄雉來死墳側, 用以供祭; 金海府人許氏適幼學鄭從彦, 翼年從彦死, 三年後猶悲哀, 不食葷菜、魚肉, 父愍其早寡且無子, 謂曰: ‘汝母早死, 我亦鰥居, 不忍見其守寡。’ 欲奪其志, 誓死不許, 舅沒, 行三年喪; 學生裵實, 父母一歲俱沒, 六年廬墓, 服闋, 不輟朔望之奠; 前驛丞崔允和, 母得疾, 截左手第二指, 合藥以進, 其病卽愈; 貢生裵德文, 年四歲, 其母死, 三年後尙不食肉, 族親問其故, 德文曰: ‘我見母之食肉, 然後吾亦食肉。’ 竟不食; 學生田喜, 本居迎日縣, 年九歲父沒, 葬於興海郡, 其母死, 又葬於父墳傍近之地, 仍守墳側, 冬不衣溫, 夏不就涼, 常着衲衣, 作簞笠、槀鞋貿米, 不廢朝夕之奠, 米盡, 則繼以橡實, 有人問曰: ‘三年已過, 何不出?’ 答曰: ‘何忍棄父母墳?’"
地名: 金海 (慶尚道, 都護府)
年: 1454.0

○議政府據禮曹呈啓: "黃海道
              鳳山郡
              金德連、忠淸道
              扶餘縣
              徐恭ㆍ禮山縣
              李開祐、慶尙道
              慶州
              許調元ㆍ彦陽縣
              朴孝元ㆍ金海府
              宋允和等, 其親得惡疾, 竝斷指和藥以進, 疾皆愈; 黃州
              金富英, 父母俱歿, 廬墓三年。 喪畢後, 每日晨昏, 上塚如生時, 定省不廢, 朝夕之奠, 節物必薦; 忠淸道
              扶餘縣
              趙汝鳩, 父死旣葬, 廬於塚側, 不食菜果, 旣終三年。 又留一年, 其母得疫疾甚劇, 進野人乾先嘗之, 及母死, 奴婢繼死者十餘人, 汝鳩獨不病; 田漢老, 年八歲, 嘗受業於師, 師與梨, 漢老不食, 師問其故, 對以母病, 歸獻其母然後受業。 至十四歲, 其父死, 哭泣不轍, 居于墳側, 母及親族哀其年少强止之, 不聽, 終三年。 又丁母憂, 亦如之; 韓山郡
              朴地, 爲親老不求仕, 盡心孝養。 其母病, 不脫衣, 嘗痢甛苦, 祈以身代, 母病遂愈。 父又得病, 欲嘗魚, 哀泣懇求, 忽驟雨, 得白魚以獻。 父又得病, 穀道不通, 口含油吹入大腸以療之; 全羅道
              昌平縣
              安正命, 父死, 啜粥飮水, 哀毁過制, 廬墓三年。 母得病, 嘗糞甛苦, 及死, 又廬墓三年; 龍安縣
              李桂攀, 年一歲, 母歿。 至八載, 始讀《孝經》, 呼母哀泣, 三年不食肉。 後, 父病, 嘗糞甛苦, 及其歿也, 親自負土營墳, 廬於其側, 以終三年; 慶尙道
              醴泉郡
              魯存禮, 父病, 嘗糞甛苦, 及歿, 親自負土營墳, 侍居三年。 又庶妹貧窶, 其所負債, 以己財償之, 又割土田與之; 軍威縣
              朴忠順, 少時母歿, 事父盡孝, 及死, 廬於墓側, 哀毁終制。 又痛不及喪母, 遷其母合葬, 負土成墳, 又終三年; 陜川郡
              韓仲老, 父死, 因母强禁不得廬墓。 後, 母死, 負土成墳, 親自炊爨, 以奉朝夕之奠, 旣終三年, 又守父側三年如初喪, 六年之間, 一不到家; 山陰縣
              崔渭, 事父母盡孝, 母欲食雉肉, 求之未獲, 家狗銜雉而來。 父死, 因母宿疾不得廬墓, 及母死, 哀毁守墳三年。 遷父合葬, 更留三年, 竝孝行卓異, 請隨才敍用。
地名: 金海 (慶尚道, 都護府)
年: 1456.0

○敎前司鑰沈長壽、司謁沈長己曰: "汝等係是昭憲王后庶弟, 幷子孫永許爲良。" 又以羅州官奴羅漢、介同爲昭憲王后庶姪, 幷子孫爲良, 私婢孝養ㆍ孝非ㆍ孝重ㆍ萬年、私奴吾乙未同、金海官奴貴金、末同爲四寸, 許自身爲良。

○庚戌/傳旨刑曹曰: "軍資監奴韓得敬、順天官奴許悟、義盈庫奴黃衆改名允禮、奴黃孝誠、都官奴朴吾乙未改名春美、奴金吾乙麻知改名孟興、奴若守改名陳治、奴洪自瓊、奴尹德生、奴宋天守改名田守、內資寺奴張住持改名治孫、奴張末同、內贍寺奴壽佐改名陳壽、奴玄勿金、上林苑奴金元萬改名麗山、奴咸今生、通禮門奴洪仲山、德寧府奴車麻老、長興庫奴毛同改名金同、黃州官奴金允山、仁順府奴金致、司醞署奴金吾乙未同改名麗生、古阜官奴都末生、金海官奴亏加應之改名柳雨、奴沈末同、忠州官奴金吉生、南原官奴梁亡吾之等, 今爲原從功臣, 已永許爲良, 其削名奴籍。" 又傳旨曰: "臨瀛大君
              璆奴李勝連、奴金龍守、桂陽君
              璔奴金今音同、右議政李思哲奴內隱同、奴洪智、兵曹判書申叔舟奴梁叱同伊、吏曹判書權擥奴金波智、鎭撫陳善奴介同改名孝孫等, 今爲原從功臣, 已永許爲良, 以公賤年歲相準者充給。"
地名: 金海 (慶尚道, 都護府)
年: 1457.0

○傳旨刑曹曰: "靈光永屬婢仲非, 賜都承旨曺錫文, 延安永屬婢德非、古阜永屬婢召史, 賜右議政姜孟卿; 昆陽永屬婢莫今, 賜雲城府院君
              朴從愚; 任實永屬婢心水, 賜領中樞院事尹師路; 平壤永屬婢性德、梁玉妹厚存, 賜坡平君
              尹巖; 安邊永屬婢於應伊、濟州永屬婢栢州, 賜花川君
              權恭; 靈光永屬婢松伊, 賜前判中樞院事李季甸; 稷山永屬婢梅花、李石貞妾女小非, 賜判中樞院事李澄石; 玉果永屬婢春月、成勝妾女性今, 賜左贊成申叔舟; 咸興永屬婢銀非, 賜右贊成黃守身, 文化永屬婢玉今、友直女子無心, 賜判中樞院事權擥; 李澄玉妾女哲今, 賜判書韓明澮, 靈光永屬婢玉京, 賜判書權蹲; 忠州永屬婢未致, 賜判書洪達孫; 閔伸妾女玉眞, 賜知中樞院事朴薑; 高山永屬婢欣加伊、李老女諫非, 賜都節制使楊汀; 永興永屬婢矢靡他、梁玉妹閑存, 賜都節制使洪允成; 咸安永屬婢小非、成勝妾女玉童, 賜判書朴元亨, 吉州永屬婢寶今、金尙忠女子尙非, 賜參判具致寬; 大興永屬婢於屯、李老女子李非, 賜前大司憲崔恒; 珍島永屬婢召史、趙完珪妾女玉今, 賜判內侍府事田畇; 錦山永屬婢召史, 賜前提學尹士昀; 權自愼妾女未致, 賜府尹柳洙; 吉州永屬婢定非、兪應孚妾女還生, 賜同知中樞院事奉石柱; 雲峯永屬婢奇德、李末生女子石非, 賜府尹康袞, 牙山永屬婢寶德, 賜都節制使柳河; 康津永屬婢若非, 賜觀察使元孝然; 蔚山永屬婢欣德, 賜中樞崔濡; 全州永屬婢漢非, 賜參判黃孝源; 金海永屬婢祿只, 賜左承旨尹子雲; 結城永屬婢於屯, 賜右承旨韓繼美; 權策妹召史, 賜參議曺孝門; 長連永屬婢延香, 賜右副承旨金礩; 博川永屬婢者斤伊, 賜參議權愷; 江界永屬婢全伊, 賜提學鄭守忠; 婢順非, 賜上護軍柳溆; 南原永屬婢吳非, 賜判事柳泗; 金堤永屬婢內隱非, 賜大護軍安慶孫; 泗川永屬婢永老, 賜上護軍趙得霖; 錦山永屬婢小斤伊, 賜副正洪順孫; 眞寶永屬婢春伊, 賜節制使郭連城, 康津永屬婢內隱伊, 賜前護軍崔潤。"
地名: 金海 (慶尚道, 都護府)
年: 1458.0

○丙寅/刑曹據慶尙道觀察使啓本啓: "密陽、金海、昌原等諸邑奴婢, 抄定于新設熊川縣, 右奴婢等居本土往來熊川, 供役爲難。 本縣元居諸司奴婢等, 是公賤, 請抄一百口定屬, 令前給諸色奴婢仍舊安業。" 從之。
地名: 金海 (慶尚道, 都護府)
年: 1459.0

○傳旨義禁府曰: "官奴永屬人濟州
              辛以中、巨濟
              朴撝謙、南海
              成九淵、昆陽
              洪澤、寶城
              曺柱、慈城
              楊子濡等, 自願外方移, 永屬安置人金海
              成熺ㆍ成照ㆍ成然等, 自願外方移安置。"